KrF: - Rødgrønn familiepolitikk gir høye aborttall
- Høye aborttall i aldersgruppen 20-30 år i Norge er et resultat av en feilslått og tilsynelatende villet familiepolitikk fra de rødgrønne, sier stortingsrepresentanten fra Aust-Agder. Ropstad kritiserer regjeringen for å svikte mødre som ikke har klart å opparbeide seg retten til fødselspenger - og etterlyser viljen til å sette inn tiltak som kan gjøre en forskjell. - Ap og SV har laget et system som belønner dem som gjør ting i «riktig rekkefølge». Først utdanning, så fast inntektsgivende arbeid, og så barn og familie. De som gjør det omvendt, enten det er planlagt er ikke, får svi økonomisk.Nå lanserer han syvpunktsplan som skal halvere aborttallene innen 2020. Her foreslår KrF blant annet å øke engangsstønaden og gi gratis prevensjon til unge opptil 25 år. - Alle partier har som mål å redusere aborter, men man er ikke villig til å komme med tiltak som fungerer. - Er det realistisk å halvere aborter på bare syv år? - Ja. Og det er i alle fall viktig å ha noen ambisjoner om et samfunn som legger til rette for gravide uavhengig av livssituasjon. Vi som politikere må ta selvkritikk for at vi ikke klarer å tilrettelegge godt nok. - KrFs påstand om at den rødgrønne regjeringen driver feilslått familiepolitikk er grunnløs, sier nestleder i SVs kvinnepolitiske utvalg, Vibeke Johnsen. - For det første har det knapt vært en økning i aborttallene den perioden vi har regjert. Samtidig har det aldri vært så mange fedre som har rett til omsorgspermisjon som nå. I tillegg ønsker SV å fjerne engangsstønaden, og i stedet sikre rett til fødselspermisjon for alle, med et minimumsbeløp på to G - noe som tilsvarer 170.000 kroner, underbygger Johnsen.- Utspillet fra KrF er definisjonen på skivebom, sier Arbeiderpartiets Jette Christensen. Hun fnyser av Ropstads kritikk og mener han ikke har noe i abortdebatten å gjøre. - Alle kvinner i Norge har lov til å bestemme over egen kropp. Det er en rett som skal ligge fast. Det mener ikke KrF. De leverer hver stortingsperiode grunnlovsendringsforslag om at det skal bli ulovlig å ta abort i Norge. Da har man meldt seg ut av samtiden og ut av abortdebatten, sier stortingsrepresentanten. - Vi har fremmet forslag til Stortinget om at retten til liv skal inn i grunnloven, men vi har ikke kommet med forslag om å endre abortloven. Det er en avsporing av debatten, svarer Ropstad. - Kamp mot deltid Helseminister Jonas Gahr Støre har sagt nei til å videreføre ordningen med gratis p-piller til unge under 25. Arbeiderpartiet vil heller ikke øke engangsstønaden på omtrent 35.000 kroner. Christensen mener de likevel gjør sitt for å gjøre det enklere å kombinere barn og karriere: - Vi gjør vi ved å føre en kamp mot ufrivillig deltid, opprettholde en lav pris i barnehagen, videreføre pappakvoten, gjøre det enklere å kombinere barn og studier samt styrke seksualundervisningen.Ropstads kraftsalve kommer i kjølvannet av advarslene om at voksne kvinner tar abort i frykt for at det skal hemme karrieren. For aldersgruppen 20-24 år var abortraten for 2012 0,8 prosentpoeng lavere enn i 2005, mens den for aldersgruppen 25-29 år har gått opp med 2,1 prosentpoeng. Det totale antallet aborter var omtrent 15.200 i fjor, noe som er høyere enn i 2005. De siste fire årene har det imidlertid vært en nedgang i utviklingen. - Har du grunnlag for å si at aborttallene har vært høyere under de rødgrønne? - Nei, det har jeg ikke. Men å skylde på at arbeidsgivere er årsaken mener jeg blir helt feil, sier Ropstad og viser til Lysbakkens utspill om at arbeidsgivere ofte satser på menn foran kvinner. - Hvis du ikke kan fastslå at aborttallene er høyere under de rødgrønne, hvordan kan du da angripe politikken deres? - Vi har sett at tiltaket med gratis prevensjon har fungert for aldersgruppen 20-24 år, men det prioriterer man ikke. Det er beste eksemplet på at de rødgrønne ikke prioriterer det som skal til, sier Ropstad.
Kjell Ingolf Ropstad (KrF) mener den rødgrønne regjeringen kunne redusert aborttallene - hvis bare viljen var der. - Definisjonen på skivebom, svarer Ap.